CELEX: 32021R2195
Language: fi
Date: 2021-12-13 00:00:00
Title: Neuvoston täytäntöönpanoasetus (EU) 2021/2195, annettu 13 päivänä joulukuuta 2021, rajoittavista toimenpiteistä vakavien ihmisoikeusloukkausten ja -rikkomusten torjumiseksi annetun asetuksen (EU) 2020/1998 täytäntöönpanosta

13.12.2021   
               
               
                  FI
               
               
                  Euroopan unionin virallinen lehti
               
               
                  LI 445/10
               
            
         NEUVOSTON TÄYTÄNTÖÖNPANOASETUS (EU) 2021/2195,
         annettu 13 päivänä joulukuuta 2021,
         rajoittavista toimenpiteistä vakavien ihmisoikeusloukkausten ja -rikkomusten torjumiseksi annetun asetuksen (EU) 2020/1998 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rajoittavista toimenpiteistä vakavien ihmisoikeusloukkausten ja -rikkomusten torjumiseksi 7 päivänä joulukuuta 2020 annetun neuvoston asetuksen (EU) 2020/1998 (1) ja erityisesti sen 14 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvosto hyväksyi 7 päivänä joulukuuta 2020 asetuksen (EU) 2020/1998.
                  
               
                     (2)
                  
                  
                     Korkean edustajan Euroopan unionin puolesta 8 päivänä joulukuuta 2020 antamassa julkilausumassa, joka koskee EU:n maailmanlaajuista ihmisoikeuspakotejärjestelmää, unioni ja sen jäsenvaltiot vahvistivat vankan sitoutumisensa ihmisoikeuksien edistämiseen ja suojeluun kaikkialla maailmassa. EU:n maailmanlaajuisessa ihmisoikeuspakotejärjestelmässä korostetaan unionin päättäväisyyttä vahvistaa rooliaan vakaviin ihmisoikeusloukkauksiin ja -rikkomuksiin puuttumisessa maailmanlaajuisesti. Unionin strategisena tavoitteena on, että ihmisoikeudet toteutuvat tosiasiallisesti kaikkien kohdalla. Ihmisarvon kunnioittaminen, vapaus, demokratia, yhdenvertaisuus, oikeusvaltioperiaate sekä ihmisoikeuksien kunnioittaminen ovat unionin ja sen ulko- ja turvallisuuspolitiikan perusarvoja.
                  
               
                     (3)
                  
                  
                     Neuvosto hyväksyi 2 päivänä maaliskuuta 2021 päätöksen (YUTP) 2021/372 (2) ja täytäntöönpanoasetuksen (EU) 2021/371 (3), joissa nimettiin neljä venäläistä henkilöä, jotka osallistuivat Venäjällä vakaviin ihmisoikeusloukkauksiin, kuten mielivaltaisiin pidätyksiin ja vangitsemisiin, sekä laajalle levinneeseen ja järjestelmälliseen rauhanomaisen kokoontumisen ja yhdistymisen vapauden sekä mielipiteen- ja sananvapauden tukahduttamiseen.
                  
               
                     (4)
                  
                  
                     Neuvosto hyväksyi 22 päivänä maaliskuuta 2021 päätöksen (YUTP) 2021/481 (4) ja täytäntöönpanoasetuksen (EU) 2021/478 (5). Niissä nimettiin joissa 11 henkilöä ja neljä yhteisöä, jotka ovat osallistuneet Kiinassa, Korean demokraattisessa kansantasavallassa (Pohjois-Korea), Libyassa, Eritreassa, Etelä-Sudanissa ja Venäjällä vakaviin ihmisoikeusloukkauksiin, muun muassa kidutukseen, laittomiin teloituksiin, tahdonvastaisiin katoamisiin tai pakkotyön järjestelmälliseen käyttöön.
                  
               
                     (5)
                  
                  
                     Unioni on yhä erittäin huolestunut eri puolilla maailmaa tapahtuvista vakavista ihmisoikeusloukkauksista ja -rikkomuksista, kuten kidutuksesta ja muusta julmasta epäinhimillisestä tai halventavasta kohtelusta tai rangaistuksesta sekä laittomista, sattumanvaraisista tai mielivaltaisista teloituksista, joihin Venäjä-pohjainen rekisteröimätön yksityinen sotilaallinen yhteisö Wagner Group on syyllistynyt Ukrainassa, Syyriassa, Libyassa, Keski-Afrikan tasavallassa, Sudanissa ja Mosambikissa.
                  
               
                     (6)
                  
                  
                     Ottaen huomioon Wagner Groupin toiminnan kansainvälisen ulottuvuuden ja vakavuuden sekä sen epävakauttavan vaikutuksen näissä maissa unioni katsoo, että Wagner Groupin toimet heikentävät Euroopan unionista tehdyn sopimuksen 21 artiklassa vahvistettuja yhteisen ulko- ja turvallisuuspolitiikan tavoitteita, erityisesti kyseisen sopimuksen 21 artiklan 2 kohdan b alakohdan mukaista tavoitetta lujittaa ja tukea demokratiaa, oikeusvaltiota, ihmisoikeuksia ja kansainvälisen oikeuden periaatteita.
                  
               
                     (7)
                  
                  
                     Tässä yhteydessä kolme henkilöä ja yksi yhteisö olisi lisättävä asetuksen (EU) 2020/1998 liitteessä I olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin sovelletaan rajoittavia toimenpiteitä.
                  
               
                     (8)
                  
                  
                     Asetuksen (EU) 2020/1998 liite I olisi näin ollen muutettava tämän mukaisesti,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EU) 2020/1998 liite I tämän asetuksen liitteen mukaisesti.
         
         
            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä joulukuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  EUVL L 410 I, 7.12.2020, s. 1.
         
            (2)  Neuvoston päätös (YUTP) 2021/372, annettu 2 päivänä maaliskuuta 2021, rajoittavista toimenpiteistä vakavien ihmisoikeusloukkausten ja -rikkomusten torjumiseksi annetun päätöksen (YUTP) 2020/1999 muuttamisesta (EUVL L 71 I, 2.3.2021, s. 6).
         
            (3)  Neuvoston täytäntöönpanoasetus (EU) 2021/371, annettu 2 päivänä maaliskuuta 2021, rajoittavista toimenpiteistä vakavien ihmisoikeusloukkausten ja -rikkomusten torjumiseksi annetun asetuksen (EU) 2020/1998 täytäntöönpanosta (EUVL L 71 I, 2.3.2021, s. 1).
         
            (4)  Neuvoston päätös (YUTP) 2021/481, annettu 22 päivänä maaliskuuta 2021, rajoittavista toimenpiteistä vakavien ihmisoikeusloukkausten ja -rikkomusten torjumiseksi annetun päätöksen (YUTP) 2020/1999 muuttamisesta (EUVL L 99 I, 22.3.2021, s. 25).
         
            (5)  Neuvoston täytäntöönpanoasetus (EU) 2021/478, annettu 22 päivänä maaliskuuta 2021, rajoittavista toimenpiteistä vakavien ihmisoikeusloukkausten ja -rikkomusten torjumiseksi annetun asetuksen (EU) 2020/1998 täytäntöönpanosta (EUVL L 99 I, 22.3.2021, s. 1).
      
      
         
            LIITE
            
               1.   
               Lisätään seuraavat merkinnät asetuksen (EU) 2020/1998 liitteen I jaksossa A (”Luonnolliset henkilöt”) vahvistettuun luetteloon luonnollisista henkilöistä:
               
                            
                        
                        
                           Nimet
                           (translitterointi latinalaisiin aakkosiin)
                        
                        
                           Nimet
                        
                        
                           Tunnistustiedot
                        
                        
                           Luetteloon merkitsemisen perusteet
                        
                        
                           Luetteloon merkitsemisen päivämäärä
                        
                     
                           ”16.
                        
                        
                           Dimitriy (Dimitry, Dmitri, Dmitry) Valerievich UTKIN
                        
                        
                           Дмитрий Валерьевич Уткин
                           (venäjänkielinen kirjoitustapa)
                        
                        
                           Asema(t): Wagner Groupin perustaja ja päällikkö
                           Sotilasarvo: Everstiluutnantti (reservi)
                           Kutsumanimi: Vagner, Wagner
                           Wagner Groupin tunnus: M-0209
                           Syntymäaika: 1.6.1970 tai 11.6.1970
                           Syntymäpaikka: Asbest, Sverdlovskin alue, Venäjän SFNT (nykyinen Venäjän federaatio)
                           Kansalaisuus: Venäjä
                           Osoite: Pskov, Venäjän federaatio
                           Sukupuoli: mies
                        
                        
                           Venäjän sotilastiedustelupalvelun (GRU) entinen upseeri Dimitri Utkin on Wagner Groupin perustaja ja vastaa Wagner Groupin palkkasotilaiden sijoittamista eri maihin koskevien operaatioiden koordinoinnista ja suunnittelusta.
                           Johtavan asemansa vuoksi Wagner Groupissa hän on vastuussa vakavista ihmisoikeusrikkomuksista, kuten kidutuksesta ja laittomista, sattumanvaraisista tai mielivaltaisista teloituksista, joihin Wagner Group on syyllistynyt.
                           Tähän kuuluu tapaus, jossa neljä Wagner Groupin jäsentä kidutti syyrialaisen sotilaskarkurin kuoliaaksi kesäkuussa 2017 Homsin hallintoalueella Syyriassa. Wagner Groupin entisen jäsenen mukaan Dimitri Utkin määräsi henkilökohtaisesti sotilaskarkurin kiduttamisen kuoliaaksi sekä teon kuvaamisen.
                        
                        
                           13.12.2021
                        
                     
                           17.
                        
                        
                           Stanislav Evgenievitch DYCHKO
                        
                        
                           Станислав Евгеньевич Дычко
                           (venäjänkielinen kirjoitustapa)
                        
                        
                           Asema(t): Wagner Groupin palkkasotilas
                           Syntymäaika: 1990
                           Kansalaisuus: Venäjä
                           Sukupuoli: mies
                        
                        
                           Stavropolin poliisin entinen työntekijä Stanislav Dychko on Wagner Groupin palkkasotilas.
                           Hän osallistui kolmen muun Wagner Groupin palkkasotilaan kanssa kesäkuussa 2017 syyrialaisen sotilaskarkurin kiduttamiseen kuoliaaksi Homsin hallintoalueella Syyriassa.
                           Näin ollen hän on vastuussa vakavista ihmisoikeusrikkomuksista Syyriassa.
                        
                        
                           13.12.2021
                        
                     
                           18.
                        
                        
                           Valery (Valeriy) Nikolaevich ZAKHAROV
                        
                        
                           Валерий Николаевич Захаров
                           (venäjänkielinen kirjoitustapa)
                        
                        
                           Asema(t): Keski-Afrikan tasavallan presidentin turvallisuusneuvonantaja
                           Wagner Groupin tunnus: M-5658
                           Syntymäaika: 12.1.1970
                           Syntymäpaikka: Leningrad, Venäjän SFNT (nykyinen Venäjän federaatio)
                           Kansalaisuus: Venäjä
                           Sukupuoli: mies
                        
                        
                           Venäjän valtion turvallisuuskomitean (FSB) entinen jäsen Valery Zaharov on Keski-Afrikan tasavallan presidentin turvallisuusneuvonantaja. Hän on Wagner Groupin johtorakenteen avainhenkilö, ja hänellä on tiiviit yhteydet Venäjän viranomaisiin.
                           Ottaen huomioon hänen vaikutusvaltaisen asemansa Keski-Afrikan tasavallassa ja johtavan roolinsa Wagner Groupissa, hän on vastuussa vakavista ihmisoikeusrikkomuksista, kuten laittomista, sattumanvaraisista tai mielivaltaisista teloituksista, joihin Wagner Group on syyllistynyt Keski-Afrikan tasavallassa.
                           Tähän kuuluu kolmen venäläisen toimittajan murha vuonna 2018, jolloin heidän turvallisuudestaan vastasi Valery Zakharov.
                        
                        
                           13.12.2021”
                        
                     
            
               2.   
               Lisätään seuraava merkintä asetuksen (EU) 2020/1998 liitteen I jaksossa B (”Oikeushenkilöt, yhteisöt ja elimet”) vahvistettuun luetteloon oikeushenkilöistä, yhteisöistä ja elimistä:
               
                            
                        
                        
                           Nimet
                           (translitterointi latinalaisiin aakkosiin)
                        
                        
                           Nimet
                        
                        
                           Tunnistus-tiedot
                        
                        
                           Luetteloon merkitsemisen perusteet
                        
                        
                           Luetteloon merkitsemisen päivämäärä
                        
                     
                           ”5.
                        
                        
                           Wagner Group alias Vagner Group
                        
                        
                           Группа Вагнера
                           (venäjänkielinen kirjoitustapa)
                        
                        
                            
                        
                        
                           Wagner Group on Venäjä-pohjainen rekisteröimätön yksityinen sotilaallinen yhteisö, joka perustettiin vuonna 2014 Slavonic Corps -järjestön seuraajaksi. Sitä johtaa Dimitri Utkin ja rahoittaa Jevgeni Prigožin. Wagner Group rahoittaa ja toteuttaa operaatioitaan perustamalla paikallisia yksiköitä sekä paikallishallintojen tuella.
                           Wagner-ryhmä on vastuussa vakavista ihmisoikeusrikkomuksista Ukrainassa, Syyriassa, Libyassa, Keski-Afrikan tasavallassa, Sudanissa ja Mosambikissa, kuten kidutuksesta ja laittomista, sattumanvaraisista tai mielivaltaisista teloituksista.
                        
                        
                           13.12.2021”